
Versenycélokra tervezett és optimalizált alumínium féknyereg

Sorozatban gyártott személygépkocsikhoz általában öntési technológiával készült féknyergeket használnak. Nagyobb teljesítményű féknyergek, például a versenysport számára, alumíniumból vagy magnéziumból, illetve több dugattyúval gyártják. Ezek a féknyergek szerelhető és nem szerelhető kivitelben készülnek. A nagyteljesítményű féknyergeket úgy kell megtervezni, hogy azok kapcsolódni tudjanak a csatlakozó alkatrészekhez (féktárcsa, felfogató konzol, stb.). Ezek az igények kielégíthetőek egyedi gyártású forgácsolt féknyergek alkalmazásával.
Munkám során létrehoztam a féknyereg konstrukciós modelljét, amely könnyen illeszthető a különböző kialakításokhoz. Az univerzalitást a modell parametrikus tervezése és a cserélhető közbetétek biztosítják. A tervezésnél fő szempont volt a féknyereg minimális súlya, hogy a rugózatlan tömeg és a tehetetlenségi erők minimálisak legyenek. Ezért Ansys programban létrehoztam a féknyereg működési körülményeit leíró szimulációs modellt. Ennek segítségével vizsgáltam a féknyeregben keletkező feszültségeket és deformációkat.

A szimulációs eredmények alapján megfelelőnek ítélt féknyereg konstrukcióból prototípust gyártottam. A gyártás 3 tengelyes marógépen történt, melyhez CAM rendszer segítségével programot írtam. Ez a program rugalmasan változik, ha a CAD modellt változtatom.
A prototípuson méréseket végeztem, melynek eredményeként meghatároztam a nyomás kinyílás függvényt (0,1 mm kinyílás 1 MPa-onként). Ennek a függvénynek a segítségével identifikáltam a szimulációs modellem peremfeltételeit, hogy a valóságot jobban leírja. Erre azért volt szükség, hogy a szimulációt biztonságosan tudjam használni a féknyereg fejlesztésének további fázisaiban.
A fejlesztés következő lépéseként létrehoztam egy modellt, amelynek a geometriáját úgy alkottam meg, hogy abba egy nagyteljesítményű fékbetétet tudjak használni. Az ellenőrzés céljából ezen a modellen is végeztem szimulációt, amely megfelelő eredményeket adott.
Az optimális betétkopás és a nagy fékteljesítmény elérése céljából további vizsgálatokat végeztem, ahol a dugattyúk elhelyezkedését és átmérők arányát változtattam. Ennek eredményeként megállapítottam, hogy az átmérők változtatásával egyenletesebb betétkopás érhető el, mint a dugattyúk helyzetének megváltoztatásával.
Munkám során sikerült létrehoznom egy rugalmasan változtatható rendszert, mellyel különböző személygépkocsikhoz megfelelő teljesítményű féknyergek gyorsan és gazdaságosan legyárthatóak.



